Epallagidae

Epallagidae (også kjent som Euphaeidae) er en gruppe av øyenstikkere som hører til gruppen vannymfer (Zygoptera). De er utbredt fra middelhavsområdet til Indonesia, men har bare én nålevende art i Europa. I tillegg til de nålevende artene er det beskrevet en del fossile arter fra så langt tilbake som Paleocen.


== Utseende ==
Epallagidae er ganske kraftige vannymfer som overflatisk kan minne om libeller (Anisoptera). På farge er de oftest metalliske, sidene av thorax og bakkroppen har ofte gule skråstriper eller flekker. "Stilken" innerst på vingene, som er et typisk trekk for vannymfer, er ganske kort eller mangler helt. Vingene har et meget tett årenett, og de har 15-38 såkalte antenodal-årer. Diskoidalcellen er svært kort, og vingemerket tydelig. Vingene kan være helt klare, eller bakvingen kan ha mørke eller metalliske tegninger. Larvene kan kjennes lett på at de i tillegg til de vanlig tre gjellebladene som sitter på bakkroppsspissen har 7 par trådaktige gjeller langs sidene av bakkroppen, et ganske uvanlig trekk hos øyenstikkere.


== Levevis ==
Som andre vannymfer er de rovdyr som jakter på små, virvelløse dyr. Disse artene har larver som lever i raskt strømmende bekker, vanligvis under steiner, men også mellom råtnende plantedeler i bakevjer eller kulper. De voksne hannene er territorielle og forsvarer sitterplasser i solen, mens hunnene gjerne holder seg mest inne i skyggen der de sitter og venter på at passende bytte skal passere innen rekkevidde. Paringen varer bare 2-3 minutter, men det er vanlig at hannen holder et tak i hunnen etterpå og at de flyr i tandem. Hunnen kan krype opptil en halv meter under vannoverflaten for å legge egg på vegetasjonen, og kan bli under vann opptil en halv time. Det er vanlig at hannen venter over vannet mens dette skjer, for å hindre at hunnen parer seg med en annen hann når hun kommer opp. Det er også observert at hunnen kan stupe ned i vannet fra noen høyde for å legge egg.


== Utbredelse ==
De aller fleste artene lever i varme områder av Asia. Én art går så langt vest som Hellas, mot øst går de til Indonesia.


== Systematisk inndeling ==

ordenen øyenstikkere, (Odonata)
delgruppe vannymfer (Zygoptera)
overfamilie   praktvannymfer, (Calopterygoidea)
familien Epallagidae Needham, 1903
underfamilien Eodichrominae Cockerell, 1923 – bare fossile arter
underfamilien Epallaginae Needham, 1903 – alle de nålevende artene hører til her
slekten Anisopleura Selys, 1853 – 9 arter
slekten Bayadera Selys, 1853 – 15 arter
Cyclophaea cyanifrons Ris, 1920
slekten Dysphaea Selys, 1853 – 6 arter
Epallage fatime (Charpentier, 1840) – forekommer i Sørøst-Europa
slekten Euphaea Selys, 1840 – 31 arter
slekten Heterophaea Cowley, 1934 – 2 arter
slekten Schmidtiphaea Asahina, 1978 – 2 arter


== Kilder ==
Lok, A.F.S.L. og Orr, A.G. (2009) The biology of Euphaea impar Selys (Odonata: Euphaeidae) in Singapore.  Nature in Singapore 2: 135-140 [1]


== Eksterne lenker ==
(en) Epallagidae i Encyclopedia of Life 
(en) Epallagidae i Global Biodiversity Information Facility 
(en) Epallagidae hos Fauna Europaea 
(en) Epallagidae hos Fossilworks 
(en) Epallagidae hos NCBI 
(en) Kategori:Euphaeidae – bilder, video eller lyd på Wikimedia Commons 
Euphaeidae – detaljert informasjon på Wikispecies 
Bilde av Anisopleura furcata
Bilde av Euphaea formosa fra Taiwan
Bilde av Bayadera brevicauda
Bilde av Cyclophaea cyanifrons og en Euphaea-art
www.nhm.uio.no/norodo/  – Et norskspråklig nettsted om norske øyenstikkere.